Babysanggudstjeneste

Det finnes ingen fasit for hvordan en babysanggudstjeneste skal utformes. Den må naturligvis tilpasses de lokale forhold. Men noen grunnleggende elementer kan det være greit å inkludere i en babysanggudstjeneste:

* Deltagelse av babyer fra babysangarbeidet/trilletreffet etc
* Noen fellessanger som er blitt sunget på babysangsamlingene
* Inkludering av babyene og foreldrene gjennom for eksempel prosesjon, dans eller fremvisning av noen aktiviteter fra babysangsamlingene
* Tekstlesning og bønner med fokus på babyene og foreldrene deres
* Kort gudstjeneste, kanskje ikke lenger enn 45 minutter?

Her er noen andre ting som kan være greit å tenke igjennom:

* Hvilken søndag skal dere velge? Dersom man arrangerer babysangkurs med et begrenset antall samlinger, kan det være en idé å legge babysanggudstjenesten helt i sluttfasen av kurset. Da kan man for eksempel dele ut et diplom eller en gave til babyene på babysanggudstjenesten for å markere endt kurs.
* Kan det være en god ide å ha en flott kirkekaffe etter babysanggudstjenesten? Babysangforeldrene kan sikkert bake kaker.
* I hvor stor grad kan foreldrene inkluderes i forberedelse og gjennomføring av gudstjenesten? Kan de lese tekster og bønner? Kanskje det kan settes sammen et pappaband og et mammakor? (Eller omvendt selvfølgelig…)
* Hva med prekenen? Skal den rettes til barna eller til foreldrene?
* Skal det være dåp i gudstjenesten? Det kan være kjempefint å ha et begrenset antall dåp på en babysanggudstjeneste.
* Hvordan kan kirkerommet tilrettelegges slik at det blir praktisk for foreldrene og babyene? Godt og varmt kirkerom? Myke tepper og bamser på gulvet i midtgangen eller på gulvet foran alterringen? Plass til barnevognparkering?
* Skal det brukes andre instrumenter i tillegg til orgelet? Rytmeinstrumenter, klokkespill, instrumenter som er kjent for babyene fra babysangen? Organist eller kantor har kanskje gode ideer til hva som kan gjøres her.

Dersom det ennå ikke er etablert noe babysangarbeid i menigheten kan en babysanggudstjeneste også være en måte invitere de døpte babyene tilbake til en samling i kirken. Ta kontakt med noen av foreldrene som har hatt dåp i menigheten det siste året og hør om de vil være med på å lage en babysanggudstjeneste. Og så kan man kanskje på sikt komme i gang med et mer permanent arbeid.